లిన్లీ బొవ్మర్

లిన్లీ హోప్ బొవ్మర్ () గర్భస్థ దశలో పిండ శస్త్రచికిత్సను విజయవంతంగా తట్టుకుని జన్మించిన ఒక పాప. సెక్రో-కాక్సిజ్యల్ టెరటోమ () అనే వెన్నెముక కణితి వలన ఈమెకు పిండ శస్త్రచికిత్స చేయవలసి వచ్చింది.

నేపథ్యం
యు.ఎస్‌లోని టెక్సస్ రాష్ట్రంలోగల లూయిస్‌విల్‌లోని () జెఫ్ బొవ్మర్ (), మార్గరెట్ హాకిన్స్ బొవ్మర్ () దంపతులకు 2015లో కవలలు పుట్టబోతున్నట్లు తెలిసింది. ఐతే రెండో త్రైమాసికంలోపే ఒక శిశువు గర్భంలోనే మృతి చెందినట్లు తెలిసింది.

మార్గరెట్ 16 వారాల గర్భవతిగా ఉన్నప్పుడు, కడుపులో మిగిలిన శిశివుకి సెక్రో-కాక్సిజ్యల్ టెరటోమా అనే వెన్నెముక కణితి ఉన్నట్లు అల్ట్రాసౌన్డ్ స్కెనింగ్ ద్వారా తెలిసింది. ఈ కణితి బాగా పెరగడంతో బిడ్డకూ, కణితికీ కలిపి రక్తం సరఫరా చేసేందుకు గుండె సామర్థ్యం సరిపోని పరిస్థితి ఎదురైంది. ఇది ఇలా కొనసాగితే బిడ్డ గర్భంలోనే మృతి చెందే అవకాశం ఉంది. ఈ పరిస్థితిలో వైద్యులు ఆమెను గర్భస్రావం చేయించుకోమన్నారు. లేదా అరుదుగా విజయవంతమయ్యే పిండ శస్త్రచికిత్స చేయించుకోవచ్చని చెప్పారు. మార్గరెట్ శస్త్రచికిత్సకు మొగ్గు చూపింది.

శస్త్రచికిత్స
మార్గరెట్ 23 వారాలు, 5 రోజుల గర్భవతిగా ఉన్నప్పుడు హ్యూస్టన్‌లోని టెక్సస్ చిల్డ్రన్స్ హాస్పిటల్ వైద్యులు శస్త్రచికిత్సకు సిద్ధపడ్డారు. అప్పటికి గర్భస్థ శిశువు బరువు 0.53 కేజీలు. అప్పటికి కణితీ, బిడ్డ యొక్క మిగతా శరీరం దాదాపు సమాన పరిమాణంలో ఉన్నాయి. బిడ్డ బతికే అవకాశం 50% అని అంచనా వేసారు.

శస్త్రచికిత్సలో 20 మంది పైగా వైద్య సిబ్బంది పాల్గొన్నారు.  ఇద్దరు శస్త్రచికిత్స నిపుణులూ, శిశు మత్తు వైద్యుడూ, శిశు హృద్రోగ వైద్యుడూ, మాతృ-పిండ నిపుణులూ, ఎందరో నర్సులూ పాల్గొన్నారు.  శస్త్రచికిత్స నిపుణులు ఒలయింక ఒలాటొయి, డెరల్ కస్ ()లు.

5 గంటల పాటు సాగిన ఈ శస్త్రచికిత్సలో మార్గరెట్ పొట్టనీ, గర్భాశయాన్నీ కోసి, గర్భస్థ శిశువు కింది భాగాన్ని బయటకు లాగి కణితిని వీలైనంతవరకు తొలగించారు. ఈ 5 గంటలలో పిండం మీద శస్త్రచికిత్స చేసే సమయం 20 నిమిషాలు.

శిశువుని తిరిగి గర్భాశయంలో పెట్టి, కాన్పు వరకూ పటిష్ఠంగా ఉండేలా గర్భాశయాన్ని తిరిగి కుట్టారు.

శస్త్రచికిత్స జరిగినంత సేపూ బిడ్డ గుండె దాదాపుగా ఆగిపోయింది. శిశు హృద్రోగ వైద్యుడు గుండె పనితీరు ప్రభావం బిడ్డపై పడకుండా తగు జాగ్రత్తలు తీసుకున్నాడు.

ప్రసవం, తరువాతి విశేషాలు
శస్త్రచికిత్స తరువాత 13 వారాలు మార్గరెట్‌ను మంచం పట్టున విశ్రాంతిలో ఉంచి, ఆ తరువాత దాదాపుగా నెలలు నిండాక (36 వారాలు పూర్తయ్యాక), జూన్ 6, 2016న శస్త్రచికిత్స ద్వారా కాన్పును వైద్యులు పూర్తి చేసారు. సుమారు 2.5 కేజీల బరువుతో శిశువు పుట్టింది.

వాళ్ళ అమ్మమ్మా, నానమ్మల పేర్లు కలిపి లిన్లీ హోప్ బొవ్మర్‌గా పేరు పెట్టబడ్డ ఈ శిశువుకి 8 రోజుల వయసులో మరొక శస్త్రచికిత్స చేసి, కణితిలో మిగతా భాగాన్ని తొలగించారు.

రెండో శస్త్రచికిత్స తరువాత ఆరోగ్యంగా ఉన్న లిన్లీకి వీపు, కాళ్ళూ, మొల కండరాలకు కొంత ఫిజియోథెరపీ అవసరం అయింది.

జూన్ 2023 నాటికి ఏడేళ్ళు నిండిన లిన్లీ ఆరోగ్యంగా ఉంది.

ఇవి కూడా చూడండి

మూలాలు

వర్గం:జీవిస్తున్న ప్రజలు
వర్గం:అమెరికన్ మహిళలు
వర్గం:విదేశీయులు
వర్గం:పిండ శస్త్రచికిత్స
వర్గం:2016 జననాలు